ส่งออกข้าวไทยไตรสมาสแรกลดลงร้อยละ 23.6 จากปัญหาขาดแคลนตู้คอนเทนเนอร์และค่าระวางเรือที่เพิ่มขึ้น ไทยอาจเสียตลาดข้าวขาว-ข้าวนึ่งให้อินเดีย
นายเจริญ เหล่าธรรมทัศน์ นายกสมาคมผู้ส่งออกข้าวไทย เปิดเผยถึงการส่งออกข้าวในเดือนมีนาคม  2564 มีปริมาณ 302,668 ตัน มูลค่า 6,262 ล้านบาท โดยปริมาณลดลงร้อยละ 25.8 และมูลค่าส่งออกลดลงร้อยละ 18.8 เมื่อเทียบกับเดือนกุมภาพันธ์ 2564 ที่มีการส่งออกปริมาณ 407,800 ตัน มูลค่า 7,716 ล้านบาท  ทำให้อันดับการส่งออกข้าวของไทยยังคงอยู่ในอันดับที่ 3 ตามหลังประเทศอินเดียและปากีสถาน โดยสูงกว่าเวียดนามประมาณ 30,000 ตัน ซึ่งมีโอกาสที่เวียดนามจะแซงไทยขึ้นไปอยู่อันดับที่ 3 เนื่องจากประเทศไทยยังคงประสบปัญหาการขาดแคลนตู้คอนเทนเนอร์ รวมทั้งค่าระวางเรือและค่าใช้จ่ายต่างๆ ที่ปรับตัวสูงขึ้น  ประกอบกับราคาข้าวไทยโดยเฉพาะข้าวขาวและข้าวนึ่ง ยังคงสูงกว่าอินเดียและปากีสถานมาก จึงส่งผลให้คำสั่งซื้อจากต่างประเทศลดลงไปมากเมื่อเทียบกับช่วงเวลาปกติ  ทำให้ในเดือนมีนาคม 2564 มีการส่งออกข้าวขาวเพียง 87,305 ตัน ลดลงถึงร้อยละ 49.2 เมื่อเทียบกับเดือนก่อน ขณะที่การส่งออกข้าวนึ่งมีปริมาณ  60,803 ตัน ลดลงร้อยละ 22.3 เมื่อเทียบกับเดือนก่อน ส่วนการส่งออกข้าวหอมมะลิ (ต้นข้าว) มีปริมาณ 90,508 ตัน ลดลงร้อยละ 9.6 ทำให้การส่งออกข้าวช่วง 3 เดือนแรกของปี 2564 มีปริมาณ 1,131,944 ตันมูลค่า 21,804 ล้านบาท โดยปริมาณส่งออกลดลงร้อยละ 23.0 และมูลค่าลดลงร้อยละ 23.6 เมื่อเทียบกับช่วงเดียวกันของปี 2563 ที่มีการส่งออกปริมาณ 1,469,664 ตัน  มูลค่า 28,526 ล้านบาทสมาคมฯคาดว่าในเดือนเมษายน 2564 ปริมาณส่งออกข้าวจะอยู่ที่ประมาณ 400,000 ตัน ซึ่งเป็นระดับที่ไทยสามารถส่งออกใด้ในภาวะการแข่งขันด้านราคาที่เป็นไปอย่างรุนแรง เนื่องจากราคาข้าวของไทยยังคงสูงกว่าคู่แข่งที่สำคัญโดยเฉพาะอินเดีย ซึ่งมีราคาข้าวที่ต่ำที่สุดในตลาด และต่ำกว่าไทยประมาณ 90-120  เหรียญสหรัฐฯต่อตัน โดยข้าวขาว 5% ของไทยราคาอยู่ที่ 493 เหรียญสหรัฐฯต่อตัน ขณะที่ราคาข้าวขาว 5%  ของเวียดนาม อยู่ที่ 488-492 เหรียญสหรัฐฯต่อตัน , อินเดีย 398-402 เหรียญสหรัฐฯต่อตัน และปากีสถาน  อยู่ที่ 438-442 เหรียญสหรัฐฯต่อตัน  ส่วนข้าวนึ่งของไทยราคาอยู่ที่ 496 เหรียญสหรัฐฯต่อตัน ขณะที่ราคาข้าวนึ่ง ของอินเดีย และปากีสถาน อยู่ที่ 368-372 และ 441-445 เหรียญสหรัฐฯต่อตัน ตามลำดับ ซึ่งจากสถานการณ์ดังกล่าวทำให้ประเทศไทยสูญเสียตลาดข้าวขาวและข้าวนึ่งให้แก่อินเดีย โดยในช่วงที่ผ่านมาประเทศอินเดียสามารถส่งออกข้าวได้มากถึงเดือนละเกือบ 2 ล้านตัน และคาดว่าจะส่งออกในปีนี้ได้ประมาณ 15-16 ล้านตัน